Skolier ses keer met mes gesteekArgieffoto ŉ Graad 12-leerder is ses keer met ŉ mes gesteek, na bewering deur ŉ ander skolier, by ŉ skool in Mmabatho naby Mafikeng in Noordwes. Elias Malindi, woordvoerder van die provinsiale departement van onderwys, het gesê die graad 12-leerder, 23 jaar oud, is Donderdag by Kebonang Secondary School aangeval, vermoedelik deur ŉ ander graad 12-leerder, 21 jaar oud. “Hulle het na bewering ná skool baklei en veiligheidspersoneel het die twee aangespreek om op te hou baklei. Hulle het egter aanhou baklei,” het Malindi gesê. “Volgens bewerings het die 21-jarige leerder weggehardloop en met ŉ mes teruggekom. Hy het ŉ leerder gejaag wat tussenbeide wou tree en hom ses keer in die rug gesteek.” Veiligheidswagte het ingegryp en die beseerde leerder is na veiligheid gebring in die personeelkamer. “Die skool het die polisie en die ambulans ontbied. Hy is na Bophelong-hospitaal geneem waar hy steke ontvang en later ontslaan is.” Mmaphefo Matsemela, LUR van onderwys in Noordwes, het met die skool se bestuur vergader en die voorval veroordeel. “Ons skole is sentra van leer en onderrig, nie ŉ oorlogsterrein nie. Ons gaan nie misdadigers in ons skole hou nie. Die reg moet sy gang gaan. Ons primêre verantwoordelikheid is om leerders op te lei en ons leer hulle nie om ander leerders aan te val nie,” het Matsemela gesê. Sy het gesê skole moet veiligheid by skole verseker en leerders en onderwysers is vertroud met toelatingsbeleide. “Skole moet ouer leerders na relevante sentra vir volwasse onderrig verwys. ŉ Ouer leerder moet nie in ŉ skool toegelaat word tensy dit onder spesiale omstandighede is nie. Leerders van dieselfde ouderdom boelie nie mekaar nie, hulle is lief vir en sorg vir mekaar.” Sy het die skool gemaan om dadelik met dissiplinêre stappe te begin teen leerders wat die gedragskode verontagsaam. Volgens haar moet die leerder, wat na bewering die ander skolier aangeval het, ŉ alternatiewe eksamensentrum bywoon, aangesien sy veiligheid nie by die skool verseker kan word nie. Die beseerde leerder het Vrydag by die skool aangemeld ná hy uit die hospitaal ontslaan is. Berading is gereël vir die leerders en onderwysers. Die betrokke skool het vyf sekuriteitsbeamptes waarvan drie deur die dag aan diens is en twee werk snags. Hulle ontvang ŉ salaris van die skool.